钦定古今图书集成/方舆汇编/边裔典/第074卷
## 钦定古今图书集成/方舆汇编/边裔典/第074卷

| 钦定古今图书集成 方舆汇编 第七十四卷 |

| |

钦定古今图书集成方舆汇编边裔典

第七十四卷目录

钵露罗部汇考

唐〈太宗贞观一则〉

呾叉始罗部汇考

唐〈太宗贞观一则〉

僧诃补罗部汇考

唐〈太宗贞观一则〉

乌剌尸部汇考

唐〈太宗贞观一则〉

半笯蹉部汇考

唐〈太宗贞观一则〉

曷逻阇补罗部汇考

唐〈太宗贞观一则〉

磔迦部汇考

唐〈太宗贞观一则〉

至那仆底部汇考

唐〈太宗贞观一则〉

阇烂达罗部汇考

唐〈太宗贞观一则〉

屈露多部汇考

唐〈太宗贞观一则〉

设多图卢部汇考

唐〈太宗贞观一则〉

波理夜呾罗部汇考

唐〈太宗贞观一则〉

萨他泥湿伐罗部汇考

唐〈太宗贞观一则〉

窣禄勤那部汇考

唐〈太宗贞观一则〉

秣底补罗部汇考

唐〈太宗贞观一则〉

婆罗吸摩补罗部汇考

唐〈太宗贞观一则〉

瞿毗霜那部汇考

唐〈太宗贞观一则〉

垩酰掣呾逻部汇考

唐〈太宗贞观一则〉

毗罗删拏部汇考

唐〈太宗贞观一则〉

劫比他部汇考

唐〈太宗贞观一则〉

边裔典第七十四卷

唐

### 太宗贞观 年僧元奘往西域至钵露罗国

按《唐书太宗本纪》不载。按《西域传波》罗川南有
钵露种，多紫金。行五百里，有朅盘陀，东行八百里，出
葱岭。

按《大唐西域记》：“钵露罗国周四千馀里，在大雪山间，
东西长，南北狭，多麦豆，出金银。资金之利，国用富饶。
时唯寒烈，人性犷暴，薄于仁义，无闻礼节。形貌麤弊，
衣服毛褐。文字大同印度，言语异于诸国。伽蓝数百
所，僧徒数千人，学无专习，戒行多滥。从此复还乌铎
迦汉茶城。南渡信度河，河广三四里，西南流，澄清皎”
镜，汨濦漂流，毒龙恶兽窟穴其中。若持贵宝奇华果
种及佛舍利，渡者船多飘没，渡河至《呾叉始罗》国。〈北印
度境〉

唐

### 太宗贞观 年僧元奘往西域至呾叉始罗国

按《唐书太宗本纪》不载《按个失蜜传》：“个失蜜，役属
名国，所谓呾叉始罗者。地二千里，有都城。”

按《大唐西域记》：“呾叉始罗国，周二千馀里，国大都城
周十馀里。酋豪力竞，王族绝嗣。往者役属迦毕试国，
近又附庸迦湿弥罗国。地称沃壤，稼穑殷盛，泉流多
华果茂。气序和畅，风俗轻勇，崇敬三宝。伽蓝虽多，荒
芜已甚，僧徒寡少，并学大乘。大城西北七十馀里，有
医罗钵呾逻龙王池，周百馀步，其水澄清，杂色莲华”，
同荣异彩。此龙者，即昔迦叶波佛时坏医罗钵呾逻
树苾刍也。故今彼土请雨祈晴，必与沙门共至池所，
弹指慰问，随愿必果。龙池东南行三十馀里，入两山
间，有窣堵波，无忧王之所建也。高百馀尺，是释迦如
来《悬记》。当来慈氏世尊出兴之时，自然有四大宝藏，
即斯胜地当其一所。闻诸先志曰：“或时地震，诸山皆
动，周藏百步，无所倾摇。诸有愚夫，妄加发掘，地为震动，人皆蹎仆。”旁有伽蓝，圯损已甚，久绝僧徒。城北十
二三里有窣堵波，无忧王建也。或至斋日，时放光明，
神华天乐，颇有见闻。闻诸先志曰：“近有妇人，身婴恶
癞，窃至窣堵波，责躬礼忏。见其庭宇，有诸粪秽，掬除
洒扫，涂香散华，更采”青莲重布其地。恶疾除愈形貌
增妍。身出名香青莲同馥。斯胜地也。是如来在昔修
菩萨行。为大国王。号战达罗钵剌婆。〈唐言月光〉“志求菩提，
断头惠施。”若此之舍，凡历千生。

舍头窣堵波侧有僧伽蓝。庭宇荒凉。僧徒减少。昔经
部拘摩罗逻多。〈唐言童受〉论师于此制述诸论。城外东南
南山之阴有窣堵波，高百馀尺，是无忧王太子拘浪
拏为继母所诬抉目之处，无忧王所建也。盲人祈请，
多有复明。此太子正后生也，仪貌妍雅，慈仁夙著。正
后终没，继室娇淫，纵其昏愚，私逼太子。太子沥泣引
责，退身谢罪。继母见违，弥增忿怒，候王间隙，从容言
曰：“夫《呾叉始罗》，国之要领，非亲子弟，其可寄乎？今者
太子仁孝著闻，亲贤之故，物议斯在。”王惑闻说，雅悦
奸谋，即命太子而诫之曰：“吾承馀绪，垂统继业，唯恐
失坠，忝负先王《呾叉始罗》国之襟带。吾今命尔作镇
彼国，国事殷重，人情诡杂，无妄去就，有亏基绪。凡有
召命，验吾齿印，印在我口，其有谬乎？”于是太子衔命
来镇，“岁月虽淹，继室弥怒，诈发制书，紫泥封记，候王
眠睡，窃齿为印，驰使而往，赐以责书，辅臣跪读，相顾
失图。”太子问曰：“何所悲乎？”曰：“大王有命，书责太子，抉
去两目，逐弃山谷，任其夫妻，随时生死。虽有此命，尚
未可依。今宜重请，面缚待罪。”太子曰：“父而赐死，其敢
辞乎？齿印为封，诚无谬矣。”命旃荼罗抉去其眼，眼既
失明，乞丐自济，流离展转，至父都城。其妻告曰：“此是
王城，嗟乎！饥寒良苦！昔为王子，今作乞人，愿得闻知，
重伸先责。”于是谋计入王内厩，于夜后分，泣对清风，
长啸悲吟，箜篌鼓和。王在高楼闻其雅唱，辞甚怨悲，
怪而问曰：“箜篌歌声，似是吾子，今以何故而来此乎？”
即问内厩：“谁为歌啸，遂将”盲人而来对旨。王见太子
衔悲问曰：“谁害汝身遭此祸叠，爱子丧明犹不觉知，
凡百黎元如何究察？天乎天乎！何德之衰？”太子悲泣
谢而对曰：“诚以不孝负责于天，某年月日忽奉慈旨，
无由致辞不敢逃责。”其王心知继室为不轨也，无所
究察，便加刑辟。时菩提树伽蓝有瞿沙〈唐言妙音〉大阿罗
汉者，四辨无碍，三明具足。王将盲子陈告其事，“唯愿
慈悲，令得复明。”时彼罗汉受王请已，即于是日宣令
国人：“吾于后日欲说妙理，人持一器，来此听法，以承
泣泪也。”于是远近相趋，士女云集。是时阿罗汉说《十
二因缘》，凡厥闻法，莫不悲哽，以所持器，承其沥泪。说
法既已，总收众泪，置之金盘，而自誓曰：“凡吾所说，诸
佛至理，理若不真，说有纰缪，斯则已矣。如其不尔，愿
以众泪洒彼盲眼，眼得复明，明视如昔。”发是语讫，持
泪洒眼，眼遂复明。王乃责彼辅臣，诘诸僚佐，或黜或
放，或迁或死，诸豪世俗，移居雪山东北沙碛之中。从
此东南越诸山谷，行七百馀里，至僧诃补罗国。〈北印度境〉

唐

### 太宗贞观 年僧元奘往西域至僧诃补罗国

按《唐书太宗本纪》不载。《按个失蜜传》：“呾叉始罗东
南七百馀里，得僧诃补罗地三千馀里，亦治都城。”
按《大唐西域记》：“僧诃补罗国周三千五六百里，西临
信渡河。国大都城周十四五里。依山据岭，坚峻险固。
农务少功，地利多获。气序寒，人性猛，俗尚骁勇，又多
诡诈。国无君长，主位役属迦湿弥罗国。城南不远有
窣堵”波，无忧王所建也。庄饰有亏，灵异相继。旁有伽
蓝，空无僧侣。

城东南四五十里至石窣堵波，无忧王建也。高二百
馀尺，池沼十数，映带左右。雕石为岸，殊形异类。激水
清流，汨濦漂注。龙鱼水族，窟穴潜流。四色莲华，弥漫
清潭。百果具繁，同荣异色。林沼交映，诚可游玩。旁有
伽蓝，久绝僧侣。窣堵波侧不远，有白衣外道本师悟
所求理。初说法处，今有封记，旁建天祠。其徒苦行，昼
“夜精勤，不遑宁息。本师所说之法，多窃佛经之义，随
类设法，拟则轨仪。大者谓苾刍，小者称沙弥，威仪律
行，颇同僧法，唯留少发，加之露形。或有所服，白色为
异。据斯流别，稍用区分，其天师像窃类如来，衣服为
差，相好无异。”从此复还呾叉始罗国。北界渡信度河，
东南行二百馀里，度大石门。昔摩诃萨埵。王子于此
投身。饲饿乌菟。〈音徒〉“其南百四五十步，有石窣堵波。”摩
诃萨埵愍饿兽之无力也，行至此地，干竹自刺，以血
啖之，于是乎兽乃啖焉。其中地土洎诸草木，微带绛
色，犹血染也。人履其地，若负芒刺，无云疑信，莫不悲怆。舍身北有石窣堵波，高二百馀尺，无忧王之所建
也。雕刻奇制，时烛神光。《小窣堵波》及诸石龛，动以百
数，周此茔域。其有疾病，旋绕多愈。而窣堵波东有伽
蓝，僧徒百馀人，并学大乘教。从此东行五十馀里，至
孤山中有伽蓝，僧徒二百馀人，并学大乘法教。华果
繁茂，泉池澄镜。旁有窣堵波，高三百馀尺，是如来在
昔于此化恶药叉，令不食肉。从此东南山行五百馀
里，至乌剌尸国。〈北印度境〉

唐

### 太宗贞观 年僧元奘往西域至乌剌尸国

按《唐书太宗本纪》不载。《按个失蜜传》：“僧诃补罗东
南山行五百里，得乌剌尸地二千里，有都城，宜稼穑。”
按《大唐西域记》：“乌剌尸国周二千馀里，山阜连接，田
畴隘狭。国大都城周七八里，无大君长，役属迦湿弥
罗国。宜稼穑，少华果。气序温和，微有霜雪。俗无礼义。
人性刚猛，多行诡诈，不信佛法。大城西南四五里有
窣”堵波，高二百馀尺，无忧王所建也。旁有伽蓝，僧徒
寡少，并皆习学大乘法教。从此东南，登山履险，度铁
桥行千馀里，至迦湿弥罗国。〈旧曰罽宾讹也北印度境

按罽宾国，见前。由《罽宾》前进为半笯蹉国。

唐

### 太宗贞观 年僧元奘往西域至半笯蹉国

按《唐书太宗本纪》不载《按个失蜜传》：“个失蜜西南
行险七百里，得半笯蹉地二千里。”

按《大唐西域记》：“半笯蹉国，周二千馀里，畴垄狭，山川
多谷稼，时播华果，繁茂多甘。”无葡萄、庵没罗果、乌
谈、跋罗、茂遮等果，家植成林，珍其味也。气序温暑，风
俗勇烈。裳服所制，多衣㲲布。人性质直，淳信三宝。伽
蓝五所，并多荒圮。无大君长，役属迦湿弥罗国。城北
伽蓝，少有僧徒。伽蓝北有石窣堵波，实多灵异。从此
东南行四百馀里，至曷逻阇补罗国。〈北印度境〉

唐

### 太宗贞观 年僧元奘往西域至曷逻阇补罗国

按《唐书太宗本纪》不载。《按个失蜜传》：“个失蜜西南
行险七百里，又得曷逻阇补罗者，其大四千里，有都
城，多山阜，人骁勇。”

按《大唐西域记》：“曷逻阇补罗国，周四千馀里。国大都
城周十馀里。极险固，多山阜，川原隘狭，地利不丰。土
宜气序，同半笯蹉国。风俗猛烈，人性骁勇。国无君长，
役属迦湿弥罗国。伽蓝十所，僧徒寡少。天祠一所，外
道甚多。自滥波国至于此土，形貌麤弊，情性犷暴。语
言庸鄙，礼义轻薄，非印度之正境，乃边裔之曲俗。”从
此东南下山，渡水行七百馀里，至磔迦国。〈北印度境〉

唐

### 太宗贞观 年僧元奘往西域至磔迦国

按《唐书》不载。按《大唐西域记》，“磔迦国周万馀里，东
据毗播奢河，西临信度河。国大都城周二十馀里。宜
粳稻，多宿麦，出金、银、𨱎石、铜、铁。时候暑热，土多风飙，
风俗暴急，言辞鄙亵，衣服鲜白，所谓㤭奢邪衣、朝霞
衣等。少信佛法，多事天神。伽蓝十所，天祠数百。此国
已往，多有福舍，以赡贫匮。或施药，或施食，口腹之资，
行”旅无累。

大城西南十四五里，至奢羯罗故城。垣堵虽坏，基址
尚固，周二十馀里。其中更筑小城，周六七里，居人富
饶，即此国之故都也。数百年前，有王号“摩酰逻矩罗。”
〈唐言大族〉都治此城。王诸印度，有才智性勇烈，邻境诸国
莫不臣伏，机务馀闲欲习佛法，令于僧中推一俊德。
时诸僧徒莫敢应命，少欲无为不求闻达，博学高明
有惧威严。是时王家旧僮染衣已久，辞论清雅言谈
赡敏，众共推举而以应命。王曰：“我敬佛法远访名僧众推此隶与我谈论。常谓僧中贤明肩比，以今知之
夫何敬哉！”于是宣令。五印度国继是佛法并皆毁灭，
僧徒斥逐无复孑遗。

摩揭陀国。婆罗阿迭多王。〈唐言幻日〉崇敬佛法，爱育黎元。
以大族王淫刑虐政，自守疆场，不供职贡。时大族王
治兵将讨，《幻日王》知其声，问告诸臣曰：“今闻寇至，不
忍斗其兵也。幸诸僚庶赦而不罪，赐此微躯，潜行草
泽。”言毕出宫，依缘山野。国中感恩慕从者数万馀人，
栖窜海岛。大族王以兵付弟，浮海往伐。《幻日王》守其
厄险，轻骑诱战，金鼓一震，奇兵四起，生擒大族，反接
引现。大族王自愧失道，以衣蒙面，幻日王踞师子床，
群官周卫，乃命侍臣告大族曰：“汝露其面，吾欲有辞。”
大族对曰：“臣主易位，怨敌相视，既非交好，何用面谈？”
再三告示，终不从命。于是宣令数其罪曰：“三宝福田，
四生攸赖，苟任豺狼倾毁胜业，福不祐汝，见擒于我，
罪无可赦，宜从刑辟。”时幻日王母博闻强识，善达占
相，闻杀大族也疾，告幻日王曰：“我尝闻大族奇姿多
智，欲一见之。”幻日王命引大族至母宫中。幻日母曰：
“呜呼大族！幸勿耻也。世间无常，荣辱更事，吾犹汝母。
汝若吾子，宜去蒙衣一言，面对大族曰：‘昔为敌国之
君，今为俘囚之虏，隳废王业，亡灭宗祀，上愧先灵，下
惭黎庶，诚耻面目，俯仰天地，不能自丧，故此蒙衣’。”王
母曰：“兴废随时，存亡有运，以心齐物，则得丧俱忘，以
物齐心，则毁誉更起。宜信业报，与时推移，去蒙对语，
或存躯命。”大族谢曰：“苟以不才，嗣膺王业，刑政失道，
国祚亡灭，虽在缧绁之中，尚贪旦夕之命。敢承大造，
面谢厚恩。”于是去蒙衣，出其面。王母曰：“子其自爱，当
终尔寿。”已而告幻日王曰：“先典有训，宥过好生。今大
族王积恶虽久，馀福未尽，若杀此人，十二年中菜色
相视，然有中兴之气，终非大国之王，当据北方，有小
国土。”幻日王承慈母之命，愍失国之君，娉以穉女，待
以殊礼，总其遗兵，更加卫从，来出海岛。大族王弟，还
国自立。大族失位，藏窜山野，北投迦湿弥罗国。迦湿
弥罗王深加礼命，愍以失国，封以土邑。岁月既淹，率
其邑人，矫杀迦湿弥罗王而自尊立。乘其战胜之威，
西讨建驮逻国，潜兵伏甲，遂杀其王。国族大臣，诛锄
殄灭，毁窣堵波，废僧伽蓝，凡一千六百所。兵杀之外，
馀有九亿人，皆欲诛戮，无遗唯类。时诸辅佐咸进谏
曰：“大王威慑强敌，兵不交锋，诛其首恶，黎庶何咎？愿
以微躬代所应死。”王曰：“汝信佛法，崇重冥福，拟成佛
果，广说《本生》，欲传我恶于未来世乎？汝宜复位，勿有
再辞。”于是以三亿上族临信度河岸杀之，三亿中族
下沉信度河流杀之，三亿下族分赐兵士。于是持其
亡国之货，振旅而归。曾未改岁，寻即殂落。殂落之时，
云雾冥晦，大地震动，暴风奋发。时证果人愍而叹曰：
“枉杀无辜，毁灭佛法，堕无间狱，流转未已。”

奢羯罗故城中有一伽蓝，僧徒百馀人，并学小乘法。
世亲菩萨昔于此中制《胜义谛论》。其侧窣堵波，高二
百馀尺，过去四佛于此说法，又有四佛经行遗迹之
所。

伽蓝西北五六里有窣堵波，高二百馀尺，无忧王之
所建也。是过去四佛说法之处。

新都城东北十馀里至石窣堵波，高二百馀尺，无忧
王之所建也。是如来往北方行化中路止处。《印度记》
曰：“窣堵波中有多舍利，或有斋日，时放光明。”从此东
行五百馀里，至至那仆底国。〈北印度境〉

唐

### 太宗贞观 年僧元奘往西域至至那仆底国

按《唐书》不载。按《大唐西域记》：“至那仆底国，周二千
馀里。国大都城周十四五里。稼穑滋茂，果木稀疏。编
户安业，国用丰赡。气序温暑，风俗怯弱。学综真俗，信
兼邪正。伽蓝十所，天祠八所。
昔迦腻色迦王之御宇也，声振邻国，威被殊俗。河西
蕃维，畏威送质。迦腻色迦王既得质子，赏遇隆厚，三
时易馆，四兵警卫。此国则”质子冬所居也，故曰“至那
仆底。”〈唐言汉封〉质子所居，因为国号。此境已往洎诸印度。
土无梨桃，质子所植。因谓桃曰《至那伱》。〈唐言汉持来〉梨曰：
“至那罗阇弗呾逻。”〈唐言汉王子〉故此国人深敬东土，更相
指告语“是我先王本国人也。”

大城东南行五百馀里，至答秣苏伐那僧伽蓝。〈唐言间林〉
“僧徒三百馀人，学说《一切有部》，众仪肃穆，德行清高，
小乘之学，特为博究。贤劫千佛，皆于此地集天人众，
说深妙法。”释迦如来涅槃之后，第三百年中有迦多衍那。〈旧曰迦旃延讹也〉论师者于此制《发智论》焉。
暗林伽蓝中有窣堵波，高二百馀尺，无忧王之所建
也。其侧则有过去四佛座及经行遗迹之处。小窣堵
波、诸大石室，鳞次相望，不详其数，并是劫初已来诸
果圣人，于此寂灭，差难备举，齿骨犹在。绕山伽蓝周
二十里，佛舍利窣堵波数百千所，连隅接影。从此东
北行百四五十里，至阇烂达罗国。〈北印度境〉

唐

### 太宗贞观 年僧元奘往西域至阇烂达罗国

按《唐书》不载。按《大唐西域记》，“阇烂达罗国，东西千
馀里，南北八百馀里。国大都城周十二三里。宜谷稼，
多粳稻。林树扶疏，华果茂盛。气序温暑，风俗刚烈，容
貌鄙陋，家室富饶。伽蓝五十馀所，僧徒二千馀人，大
小二乘，专门习学。天祠三所，外道五百馀人，并涂灰
之侣也。此国先王崇敬外道，其后遇罗汉，闻法信悟，
故”中印度王体其淳信，五印度国三宝之事，一以总
监。混彼此，忘爱恶，督察僧徒，妙穷淑慝。故道德著闻
者，竭诚敬仰；戒行亏犯者，深加责罚。圣迹之所，并皆
旌建，或窣堵波，或僧伽蓝，印度境内，无不周遍。从此
东北，逾峻岭，越洞谷，经危途，涉崄路，行七百馀里，至
屈露多国。〈北印度境〉

唐

### 太宗贞观 年僧元奘往西域至屈露多国

按《唐书》，不载。按《大唐西域记》，“屈露多国周三千馀
里，山周四境。国大都城周十四五里。土地沃壤，谷稼
时播，华果茂盛，卉木滋荣。既邻雪山，遂多珍药，出金、
银、赤铜及火珠、雨石。气序逾寒，霜雪微降。人貌麤弊，
既瘿且尰。性刚猛，尚义勇。伽蓝二十馀所，僧徒千馀
人。多学大乘，少习诸部。天祠十五，异道杂居。依岩据
岭，石室相”或罗汉所居，或仙人所止。国中有窣堵
波，无忧王之所建也。在昔如来曾至此国说法度人，
遗迹斯记。从此北路千八九百里，道路危险，逾山越
谷，至洛护罗国。此北二千馀里，经途艰阻，寒风飞雪
至秣罗娑国。〈亦谓三波诃国〉自屈露多国南行七百馀里，越
大山济大河，至设多图卢国。〈北印度境〉

唐

### 太宗贞观 年僧元奘往西域至设多图卢国

按《唐书》不载。按《大唐西域记》，“设多图卢国，周二千
馀里，西临大河。国大都城周十七八里，谷稼殷盛，果
实繁茂，多金银，出珠珍。服用鲜素，裳衣绮靡。气序暑
热，风俗淳和，人性善顺，上下有序。敦信佛法，诚心质
敬。王城内外伽蓝十所，庭宇荒凉，僧徒鲜少。城东南
三四里有窣堵波，高二百馀尺，无忧王之所建也。”旁
有过去四佛座及经行遗迹之所。复从此西南行八
百馀里。至波理夜呾罗国。〈中印度境〉

唐

### 太宗贞观 年僧元奘往西域至波理夜呾罗国

按《唐书》不载。按《大唐西域记》，“波理夜呾罗国，周三
千馀里。国大都城周十四五里。宜谷稼，丰宿麦，有异
稻种，六十日而收获焉。多牛羊，少华果。气序暑热，风
俗刚猛，不尚学艺，信奉外道。王吠奢种也，性勇烈，多
武略。伽蓝八所，倾毁已甚，僧徒寡少，习学小乘。天祠
十馀所，异道千馀人。从此东行五百馀里，至秣菟罗
国。”〈中印度境按秣菟罗国见前由秣菟罗至萨他泥湿伐罗国〉

唐

### 太宗贞观 年僧元奘往西域至萨他泥湿伐罗国按唐书不载按大唐西域记萨他泥湿伐罗国周

七千馀里。国大都城周二十馀里。土地沃壤，稼穑滋
盛。气序温暑，风俗浇薄。家室富饶，竞为奢侈。深闲幻
术，高尚异能。多逐利，少务农，诸方奇货，多聚其国。伽
蓝三所，僧徒七百馀人，并皆习学小乘法教。天祠百
馀所，异道甚多。

大城四周二百里内，彼土之人谓为福地。闻诸先志
曰：“昔五印度国，二王分治，境壤相侵，干戈不息。两主
合谋，欲决兵战，以定雌雄，以宁氓俗。黎庶胥怨，莫从
君命。”王以为众庶者，难与虑始也，神可动物，权可立
功。时有梵志，素知高才，密赍束帛，命入后庭，造作法
书，藏诸岩穴，岁月既久，树皆合拱。王于朝坐告诸臣
曰：“吾以不德，忝居大位，天帝垂照，梦赐灵书，今在某
山，藏于某岭。”于是下令营求得书山林之下。群官称
庆，众庶悦豫，宣示远近，咸使闻知。其大略曰：“夫生死
无涯，流转无极，含灵沦溺，莫由自济。我以奇谋，令离
诸苦。今此王城周二百里，古先帝世福利之地，岁月
极远，铭记湮灭。生灵不悟，遂沉苦海，溺而不救。夫何
谓欤？汝诸含识，临敌兵死，得生人中，多杀无辜，受天
福乐。顺孙孝子，扶侍亲老，经游此地，获福无穷，功少
福多，如何失利？一丧人身，三途冥漠。是故含生，各务
修业。”于是人皆兵战，视死如归。王遂下令，招募勇烈，
两国合战，积尸如莽。迄于今时，遗骸遍野。时既古昔，
人骸伟大，国俗相传，谓之“福地。”

城西北五里有窣堵波，高二百馀尺，无忧王之所建
也。砖皆黄赤色，甚光净，中有如来舍利一升，光明时
照，神迹多端。

城南行百馀里，至“俱昏。”〈去声〉茶僧伽蓝。“重阁连甍，层台
间峙。僧徒清肃，威仪闲雅。从此东北行四百馀里”，至
窣禄勤那国。〈中印度境〉

唐

### 太宗贞观 年僧元奘往西域至窣禄勤那国

按《唐书》不载。按《大唐西域记》，“窣禄勤那国，周六千
馀里。东临殑伽河，北背大山，阎牟那河中境而流。国
大都城周二十馀里，东临阎牟那河。荒芜虽甚，基址
尚固。土地所产，风气所宜，同萨他泥湿伐罗国。人性
淳质，宗信外道，贵艺学，尚福慧。伽蓝五所，僧徒千馀
人。多学小乘，少习馀部，商榷微言，清论元奥，异方俊
彦，寻论。稽疑天祠百所，异道甚多。”

大城东南阎牟那河西，大伽蓝东门外有窣堵波，无
忧王之所建也。如来在昔，曾于此处说法度人。其侧
又一窣堵波，中有如来发、爪也。舍利子、没特伽罗，诸
阿罗汉发、爪窣堵波，周其左右，数十馀所。如来寂灭
之后，此国为诸外道所诖误焉，信受邪法，捐废正见。
今有五伽蓝者，乃异国论师与诸外道及婆罗门论
义胜处，因此建焉。阎牟那河东行八百馀里，至殑伽
河。河源广三四里，东南流入海，处广十馀里。水色沧
浪，波涛浩汗。灵怪虽多，不为物害。其味甘美，细沙随
流。彼俗书记，谓之“福水。”罪咎虽积，沐浴便除。轻命自
沉，生天受福。死而投骸，不坠恶趣，扬波激流，亡魂获
济。时执师子国提婆菩萨，深达实相，得诸法性，愍诸
愚夫，来此导诱。当是时也，士女咸会，少长毕萃，于河
之滨，扬波激流。提婆菩萨和光汲引，俯首反激，状异
众人。有外道曰：“吾子何其异乎？”提婆菩萨曰：“吾父母
亲宗在执师子国，恐苦饥渴，冀斯远济。”诸外道曰：“吾
子谬矣，曾不再思妄行此事。家国绵邈，山川辽敻，激
扬此水给济彼饥，其犹却行以求前及，非所闻也。”提
婆菩萨曰：“幽途罪累尚蒙此水，山川虽阻如何不济。”
时诸外道知难谢屈，舍邪见受正法，改过自新愿奉
教诲。渡河东岸至秣底补罗国。〈中印度境〉

唐

### 太宗贞观 年僧元奘往西域至秣底补罗国

按《唐书》不载。按《大唐西域记》：“秣底补罗国，周六千
馀里。国大都城周二十馀里。宜谷麦，多华果。气序和
畅，风俗淳质。崇尚学艺，深闲咒术。信邪正者，其徒相
半。王，戍陀罗种也，不信佛法，敬事天神。伽蓝十馀所，
僧徒八百馀人，多学小乘教说一切有部。天祠五十
馀所，异道杂居大城南四五里至小伽蓝，僧徒五十馀”人，昔瞿拏钵
剌婆、〈唐言德光〉论师于此作“《辩真》等论，凡百馀部。论师少
而英杰，长而弘敏，博物强识，硕学多闻。本习大乘，未
穷元奥，因览《毗婆沙论》”，退业而学小乘，作数十部论，
破大乘纲纪，成小乘执著。又制俗书数十馀部，非斥
先进。所作《典论》，覃思佛经，十数不决，研精虽久，疑情
未除。时有提婆犀那。〈唐言天军〉罗汉，往来阇史多天。德光
愿见慈氏，决疑请益。天军以神通力接上天宫。既见
慈氏，长揖不礼。天军谓曰：“慈氏菩萨次绍佛位，何乃
自高，敢不致敬？方欲受业，如何不屈？”德光对曰：“尊者
此言诚为指诲。然我具戒苾刍出家弟子慈氏菩萨
受天福乐，非出家之侣，而欲作礼，恐非所宜。菩萨知
其我慢心固非闻法器，往”来三返，不得决疑。更请天
军，重欲觐礼。天军恶其我慢，懱而不对。德光既不遂
心，便起恚恨。即趣山林，修发通定。我慢未除，不时证
果。〈时当作得〉

德光伽蓝北三四里，有大伽蓝，僧徒二百馀人，并学
小乘法教，是众贤论师寿终之处。论师，迦湿弥罗国
人也。聪敏博达，幼传雅誉，特深研究，说一切有部毗
婆沙论。时有世亲菩萨，一心元道，求解言外，破毗婆
沙师所执，作《阿毗达磨俱舍论》，辞义善巧，理致精高，
众贤循览，遂有心焉。于是沉研钻极，十有二岁，作《俱
舍雹论》二万五千颂，凡八十万言矣。所谓言深致远，
穷幽洞微，告门人曰：“以我逸才，持我正论，逐斥世亲，
挫其锋锐，无令老叟独擅先名。”于是学徒四三俊彦，
持所作论推访世亲。世亲是时在磔迦国奢羯罗城，
远传声问，众贤当至。世亲闻已，即治行装。门人怀疑，
前进谏曰：“大师德高先哲，名擅当时”，远迩学徒，莫不
推谢。今闻众贤一何遑遽，必有所下，我曹厚颜。世亲
曰：“吾今远游，非避此子”，顾此国中无复鉴达，众贤后
进也，诡辩若流。我衰耄矣，莫能持论，欲以一言颓其
异执，引至中印度，对诸髦彦，察乎真伪，详乎得失。寻
即命侣负笈远游。众贤论师常后一日至此伽蓝，忽
觉气衰，于是裁书谢世亲曰：“如来寂灭，弟子部执传
其宗学，各擅专门，党同道疾。异部愚以寡昧，猥承传
习，览所制《阿毗达磨俱舍论》，破毗婆沙师大义，辄不
量力，沉究弥年，作为此论，扶正宗学，智小谋大，死期
将至。菩萨宣畅微言，抑扬至理，不毁所执，得存遗文，
斯为幸矣，死何悔哉！”于是历选门人有词辩者，而告
之曰：“吾诚后学，轻陵先达，命也如何？当从斯没！汝持
是书及所制论，谢彼菩萨，代我悔过。”授辞适毕，奄尔
云亡。门人奉书至世亲所，而致词曰：“我师众贤已舍
寿命，遗言致书，责躬谢咎，不坠其名，非所敢望。”世亲
菩萨览书阅论，沉吟久之，谓门人曰：“众贤论师聪敏
后进，理虽不足，词乃有馀。我今欲破众贤之论，若指
诸掌。”顾以垂终之托，重其知难之辞，苟缘大义，存其
宿志，况乎此论，发明我宗。遂为改题为《顺正理论》。门
人谏曰：“众贤未没，大师远迹，既得其论，又为改题，凡
厥学徒，何颜受愧？”世亲菩萨欲除众疑，而说颂曰：如
师子王，避豕远逝。二力胜负，智者应知。众贤死已，焚
尸收骨。于伽蓝西北二百馀步，庵没罗林中起窣堵
波，今犹现在。

庵没罗林侧有窣堵波，《毗末罗蜜多罗》。〈唐言无垢友〉论师
之遗身。论师，迦湿弥罗国人也，于说一切有部而出
家焉。博综众经，研究异论。游五印度国，学三藏元文。
名立业成，将归本国，途次众贤论师窣堵波也，拊而
叹曰：“惟论师雅量清高，抑扬大义，方欲挫异部，立本
宗业也，如何降年不永，我无垢友猥承末学，异时慕
义，旷代怀德。世亲虽没，宗学尚传。我尽所知，当制诸
论，令赡部洲诸学人等绝大乘称，灭世亲名，斯为不
朽用尽宿心。”说是语已，心发狂乱，五舌重出，热血流
涌。知命必终，裁书悔曰：“夫大乘教者，佛法中之究竟
说也，名味泯绝，理致幽元。轻以愚昧駮斥先进，业报
皎然，灭身宜矣。敢告学人，厥鉴斯在，各慎尔志，无得
怀疑。”大地为震，命遂终焉。当其死处，地陷为坑。同侣
焚尸，收骸旌建。时有罗汉见而叹曰：“惜哉苦哉！今此
论师任情执见，毁恶大乘，堕无间狱。”

国西北境殑伽河东岸，有摩裕罗城，周二十馀里，居
人殷盛，清流交带，出𨱎石、水精、宝器。去城不远临殑
伽河，有大天祠，甚多灵异。其中有池，编石为岸，引殑
伽水为浦，五印度人谓之“殑伽河门”，生福灭罪之所。
常有远方数百千人集此澡濯，乐善诸王，建立福舍，
备珍羞，储医药，惠施鳏寡，周给孤独。从此北行三百
馀里，至婆罗吸摩补罗国。〈北印度境〉

唐

### 太宗贞观 年僧元奘往西域至婆罗吸摩补罗国按唐书太宗本纪不载按西域传乌苌东北行二

百里，至河波罗水，水西南流，春夏涸冻。北历十二种，
有婆罗，吸摩补罗最大，种绵地四千里，山周其外，土
沃，产𨱎石水精。北大雪山即东女也。
按《大唐西域记》：“婆罗吸摩补罗国，周四千馀里，山周
四境。国大都城周二十馀里，居人殷盛，家室富饶。土
地沃壤，稼穑时播，出𨱎石水精。气序微寒，风俗刚猛。
少学艺，多逐利。”人性犷烈，邪正杂信。伽蓝五所，僧徒
寡少。天祠十馀所，异道杂居。此国境北大雪山中有
苏伐剌拏瞿呾逻国。〈唐言金氏〉出上黄金，故以名焉。东西
长，南北狭，即东女国也。世以女为王，因以女为国，夫
亦为王。不知政事，丈夫唯征伐田种而已。土宜宿麦，
多蓄羊马。气候寒烈，人性躁暴。东接吐蕃国，北接于
阗国，西接三波诃国。从秣底补罗国东南行四百馀
里，至瞿毗霜那国。〈中印度境〉

唐

### 太宗贞观 年僧元奘往西域至瞿毗霜那国

按《唐书》不载。按《大唐西域记》，“瞿毗霜那国，周二千
馀里。国大都城周十四五里。崇峻险固，居人殷盛。华
林池沼，往往相间。气序土宜，同秣底补罗国。风俗淳
质，勤学好福。多信外道，求现在乐。伽蓝二所，僧众百
馀人，并皆习学小乘法教。天祠三十馀所，异道杂居。
大城侧故伽蓝中有窣堵波，无忧王之所建也，高二
百”馀尺。如来在昔于此一月说诸法要。旁有过去四
佛座及经行遗迹之处，其侧则有如来发、爪二窣堵
波，各高一丈馀。自此东南行四百馀里，至垩酰掣呾
逻国。〈中印度境〉

唐

### 太宗贞观 年僧元奘往西域至垩酰掣呾逻国

按《唐书》不载。按《大唐西域记》：“垩酰掣呾逻国，周三
千馀里。国大都城周十七八里。依据险固，宜谷麦，多
林泉，气序和畅，风俗淳质，翫道笃学，多才博识。伽蓝
十馀所，僧徒千馀人，习学小乘正量部法。天祠九所，
异道三百馀人。事自在天，涂灰之侣也。”城外龙池侧
有窣堵波，无忧王之所建也。是如来在昔为龙王七
日于此说法。其侧有四小窣堵波，是过去四佛座经
行遗迹之所。自此南行二百六七十里，渡殑伽河，西
南至毗罗删拏国。〈中印度境〉

唐

### 太宗贞观 年僧元奘往西域至毗罗删拏国

按《唐书》不载。按《大唐西域记》，“毗罗删拏国，周二千
馀里。国大都城周十馀里。气序土宜，同垩酰掣呾逻
国。风俗猛暴，人知学艺，崇信外道，少敬佛法。伽蓝二
所，僧徒三百人，并皆习学大乘法教。天祠五所，异道
杂居。大城中故伽蓝内有窣堵波，基虽倾圮，尚百馀
尺，无忧王之所建也。如来在昔，于此七日说《蕴界处
经》”之所。其侧则有过去四佛座及经行遗迹斯在。从
此东南行二百馀里。至劫比他国。〈旧谓僧迦舍国中印度境〉

唐

### 太宗贞观 年僧元奘往西域至劫比他国

按《唐书》，不载。按《大唐西域记》，“劫比他国，周二千馀
里。国大都城周二十馀里。气序土宜，同毗罗删拏国。
风俗淳和，人多学艺。伽蓝四所，僧徒千馀人，并学小
乘正、量部法。天祠十所，异道杂居，同共遵事。大自在
天城东二十馀里有大伽蓝，经制轮奂，工穷剞劂。圣
形尊像，务极庄严。僧徒数百人，学正量部法，数万净人”，宅居其侧。

伽蓝大垣内有三宝阶，南北列，东面下。是如来自三
十三天降还地。昔如来起自胜林，上升天宫，居善法
堂，为母说法。过三月已，将欲下降，天帝释乃纵神力，
建立宝阶，中阶黄金，左水精，右白银。如来起善法堂，
从诸天众履中阶而下。大梵王执白拂履银阶而右
侍。天帝释持宝盖，蹈水精阶而左侍。天聚陵虚，散华
“赞德，数百年前，犹有阶级，逮至今时，陷没已尽。诸国
君王，悲慨不遇，垒以砖石，饰以珍宝，于此故基，拟昔
宝阶。”其高七十馀尺，上起精舍。精舍中有石佛像，而
左右之阶有释梵之像，形拟厥初，犹为下势。旁有石
柱，高七十馀尺，无忧王之所建也。色绀光润，质坚密
理，上作师子，蹲踞向阶。雕镂奇形，周其方面。随人罪
福，形现柱中。

宝阶侧不远有窣堵波。是过去四佛座及经行遗迹
之所。其侧窣堵波，如来在昔于此澡浴。其侧精舍是
如来入定之处。

精舍侧有大石基，长五十步，高七尺，是如来经行之
处。足所履迹皆有莲华之文。基左右各有小窣堵波，
帝释梵王之所建也。

释梵窣堵波前。是莲华色苾刍尼欲先见佛。化作转
轮王。处如来自在天宫。还赡部洲地。时苏部底。〈唐言善现
旧曰须扶提或曰须菩提译曰善吉也皆讹也〉宴坐石室，窃自思曰：“今佛还
降，人天导从，如我今者，何所宜行？尝闻佛说，知诸法
空，体诸法性，是则以慧眼观法身也。”时莲华色苾刍
尼，欲初见佛，化为转轮王，七宝导从，四兵警卫，至世
尊所，复苾刍尼。如来告曰：“汝非初见。夫善现者，观诸
法空，是见法身。”圣迹垣内，灵异相继。其大窣堵波东
南有一池龙，恒护圣迹，既有冥卫难以轻犯。岁久自
坏人莫能毁。从此西北行减二百里，至羯若鞠阇国。

〈唐言曲女城国中印度境也〉。